钦定古今图书集成/明伦汇编/氏族典/第377卷 > 《郑樵通志》 > 以字为氏
## 钦定古今图书集成/明伦汇编/氏族典/第377卷 > 《郑樵通志》 > 以字为氏

孔氏子姓出宋闵公之后。闵公生弗父。何以有宋而
授厉公？三世生正考父，《传》所谓“三命滋益恭”者。考父
生孔父嘉，为大司马。鲁隐公三年，宋穆公疾，召孔父
而属殇公焉。桓三年，宋华父督见孔父之妻于路，目
逆而送之曰：“美而艳。”遂杀嘉而取其妻。其子奔鲁。嘉
字孔父，后世以字为孔氏，又为孔父氏。自孔父六世
而生仲尼，三岁丧父，十九而娶，一年而生鲤。以哀公
十六年四月己丑卒，年七十三。葬鲁城北泗上。自汉
以来，孔氏袭奉，百世不绝。又卫有孔氏，不知所出，为
卫世卿。鲁文公元年，孔达始见传。昭七年，卫襄公夫
人无子嬖人婤，姶生孟絷。孔成子梦康叔谓己立元
余，使羁之孙圉与史狗相之，故孔氏之孙世为卫大
夫。又郑有孔氏，穆公兰之后也。穆公之子十三人，其
二皆为孔氏。宋子生子曰公子喜，字子孔，遂为孔氏。
圭妫生子曰公子志，字士子孔，亦为孔氏后，无闻。